Forseti Úkraínu óskar eftir beinum viðræðum við rússnesk stjórnvöld til að binda enda á átta ára stríð við aðskilnaðarsinna í austurhluta landsins. Úkraínudeilan setur svip sinn á fund utanríkisráðherra Atlantshafsbandalagsríkja í Lettlandi.
Forseti Úkraínu ætlar að óska eftir beinum viðræðum við rússnesk stjórnvöld um lausn á deilum við aðskilnaðarsinna í austurhéruðum landsins. Fjölmennt rússneskt herlið er saman komið við landamærin, sem veldur áhyggjum í Úkraínu og á Vesturlöndum.
Volodymyr Zelensky, forseti Úkraínu, flutti sitt árlega ávarp á þingi landsins í dag. Hann gerði deiluna við aðskilnaðarsinna að umræðuefni, sem hann sagði vera stríð sem staðið hefði í átta ár, allt frá því að Rússar innlimuðu Krímskaga. Forsetinn sagði að enga lausn væri að finna á deilunni nema með beinni aðkomu Rússa. Hann færi því fram á beinar viðræður við æðstu ráðamenn í Moskvu; hann væri ekki hræddur við að hitta Vladimír Pútín forseta augliti til auglitis.
Utanríkisráðuneytið í Kænugarði greindi frá því fyrr í vikunni að 115 þúsund manna rússneskt herlið væri komið að landamærum Úkraínu, á Krímskaga og við austurhéruðin tvö sem aðskilnaðarsinnar, sem fylgja Rússum að málum, berjast fyrir að Úkraínumenn láti af hendi. Þessi staða hefur sett svip sinn á tveggja daga fund utanríkisráðherra Atlantshafsbandalagsríkja í Riga í Lettlandi. Úkraínumenn eiga ekki aðild að bandalaginu, en eigi að síður mætti Dmytro Kuleba, utanríkisráðherra þeirra, til fundarins í dag til að gera grein fyrir sjónarmiðum Úkraínustjórnar. Þá stendur til að Antony Blinken, utanríkisráðherra Bandaríkjanna, og Sergei Lavrov, hinn rússneski starfsbróðir hans, hittist í Stokkhólmi á morgun til að ræða deiluna.
Forseti Úkraínu óskar eftir beinum viðræðum við rússnesk stjórnvöld til að binda enda á átta ára stríð við aðskilnaðarsinna í austurhluta landsins. Úkraínudeilan setur svip sinn á fund utanríkisráðherra Atlantshafsbandalagsríkja í Lettlandi.